
Rhan 1
Bwriedir yr aseiniad yma cyflwyno’r camau dysgu ac addysgu o gynnal yr ymyrraeth ysgol goedwig er mwyn sicrhau datblygiad emosiynol disgybl ym mlwyddyn dau o’r enw Mali. At bwrpas yr aseiniad, defnyddir y ffugenw yma er mwyn sicrhau cyfrinachedd y plentyn. Noda Crow a Wiles (2008) bod y defnydd o ffugenwau yn ffordd barchus o sicrhau anhysbysrwydd a chyfrinachedd, yn enwedig wrth drafod materion sensitif a phersonol. Mae yna rwystrau yn natblygiad emosiynol Mali o ganlyniad i’w chefndir heriol ac felly penderfynwyd cynnal yr ymyrraeth ysgol goedwig i gefnogi hyn. Yn rhan gyntaf yr aseiniad, bydd yna ffocws penodol ar gefndir damcaniaethol o ddatblygiad plant, trafodaeth am gynnydd, pwysigrwydd cydweithio, a gwerthusiad o’r ymyrraeth. Bydd y proffil un tudalen, amlinelliad o’r ymyrraeth a chynllun hanner tymor yn rhan 2 yn cefnogi’r hyn a ddywedir yn y rhan cyntaf ac yn cwmpasu datblygiad Mali, gan mai hi sy’n ganolog i ffocws yr aseiniad.

Wrth ystyried ymyrraeth i unrhyw blentyn, mae’n bwysig bod eu barn nhw’n ganolog, ac yna, gellir defnyddio’r wybodaeth yma i gynllunio’n addas (Cyngor Ynys Môn a Gwynedd, 2019, t.2). O ganlyniad i hyn, mae Proffil Un Tudalen Mali ar dudalen 11 wedi’i hysgrifennu o’i safbwynt hi gyda llais y plentyn yn ganolog. Caiff hyn ei gefnogi gan Erthygl 12 o dan Gonfensiwn y Cenhedloedd Unedig ar Hawliau’r Plentyn sy’n nodi bod gan blant yr hawl i “ddweud beth ddylai digwydd ac i rywun wrando arnoch” (CCUPH, 2020). Awgryma Rudduck (2003, t.344) bod dull llais y plentyn yn “gatalydd pwysig ar gyfer newid, trwy annog athrawon i archwilio, ac i feddwl am yr hyn sy’n digwydd yn yr ystafell ddosbarth.” Er hyn, rhaid hefyd ystyried yr heriau gall ymddangos wrth ddefnyddio’r dull yma. Mae defnyddio dull llais y plentyn gyda phlant ifanc yn gallu fod yn her (Mayes, 2019, t.7). Er mwyn goresgyn hyn rhaid, yn gyntaf, magu perthynas cryf rhwng yr athro a’r disgybl ac efallai defnyddio dulliau amrywiol megis tynnu lluniau er mwyn derbyn safbwynt dilys.

Un o’r rhesymau tu ôl i’r rhwystrau yn natblygiad emosiynol Mali ydy ei chefndir heriol o Brofiadau Niweidiol Mewn Plentyndod (PNMP) (Bellis et al, 2016, t.2). Yn achos Mali, y profiadau yn yr aelwyd sydd wedi effeithio ar ei ddatblygiad emosiynol hi. Gan fod ei rhieni wedi gwahanu, a’i fam yn gaeth i alcohol, mae Mali’n dioddef o ddau PNMP, ac o ganlyniad i’w sefyllfa, mae hi nawr yn byw gyda’i mamgu. Yn anffodus, nid yw dioddef o ddau PNMP yn rhywbeth anghyffredin yng Nghymru gyda 47% o oedolion wedi dioddef o leiaf un (Iechyd Cyhoeddus Cymru, 2016, t.2). O ganlyniad i’r profiadau yma, mae Mali’n dueddol o fod yn neilltuedig ac yn ddibynnol iawn ar oedolion, gan nad ydy hi’n teimlo ei fod yn gallu cyflawni gwaith yn annibynnol. Cefnogir hyn gan Iechyd Cyhoeddus Cymru (2016), a ddaeth i’r casgliad bod yna cysylltiad cryf rhwng plant sydd wedi profi anawsterau, a hunanddelwedd a hunanwerth isel iawn. Yn ogystal â hyn, mae ymchwil yn dangos bod profi PNMP yn amharu ar ddatblygiad yr ymennydd, yn enwedig y ‘amygdala’ sef yr ardal lle mae ymatebion emosiynol yn cael eu penderfynu (NCMH, 2019). O ganlyniad i hyn, mae Mali yn dueddol o gael trafferth i reoli ei hemosiynau ac yn ffrwydro’n aml. Gellir cyflwyno dull Siegel (2014) “Name it to Tame it” er mwyn cefnogi rheolaeth emosiynol Mali. Mae Siegel yn annog plant i ddefnyddio’u dwrn i gynrychioli’r ymennydd a sut y mae’n ymateb i sefyllfaoedd gwahanol. Mae Siegel hefyd yn pwysleisio’r pwysigrwydd o drafod gyda phlant er mwyn gallu enwi’r teimlad, ac yna ddod i benderfyniad o sut y gellir rheoli neu oresgyn y teimlad yma.
Gan ddefnyddio’r dull gweledol ac ymarferol yma gyda Mali, gobeithir y bydd yn cyflwyno strategaethau ymdopi a fydd yn fuddiol iddi trwy gydol ei bywyd.  

Rhaid i blant cael dealltwriaeth gadarn o’i les emosiynol er mwyn gallu datblygu yn y maes yma. Noda’r Mental Health Foundation (2016) bod datblygiad lles emosiynol mewn plant yr un mor bwysig â’i lles corfforol ac yn caniatáu “cyfleoedd i dderbyn heriau bywyd a thyfu i fod yn oedolion iach”. Mae’n bwysig gofio bod lles emosiynol yn gallu amrywio o ddydd i ddydd ac nid yw bod yn hapus trwy’r amser yn cyfateb i les emosiynol da (Mind, 2020). Mae hi’r un mor bwysig i gydnabod hyn, er mwyn gallu magu perthynas iach gyda’ch iechyd meddwl.

Mae rhoi cyfleodd i blant dysgu a llwyddo, yn rhan hollbwysig o ddatblygiad lles emosiynol, ac yn cynnig cyfleoedd i siapio hunanwerth a hunanddelwedd dda, sydd yn agwedd y mae Mali yn dioddef ohono. Creda, Rogers (1951) a’r theori ddyneiddiol, bod y syniad yma o hunanwerth yn datblygu yn ystod plentyndod cynnar o’r rhyngweithiadau rhwng plentyn â mam a dad. Yn amlwg, ni chafodd Mali'r profiadau yma ac felly mae ei ymdeimlad o hunanwerth yn isel iawn wrth iddi osgoi heriau a derbyn methiant. Er mwyn goresgyn y rhwystr yma, rhaid sicrhau bod Mali yn cael cyfleoedd i dyfu mewn amgylchedd sy’n darparu “gonestrwydd, derbyn ac empathi” ac sy’n annog llwyddiant (Rogers, 1951). Er mwyn cyflawni hyn, rhaid cynllunio gweithgareddau cyraeddadwy ar ei lefel hi. Yn aml, mae Mali yn derbyn methiant wrth wneud gweithgareddau amrywiol yn yr ysgol, ac nid ydy hi’n barod i ddatrys problem. Felly, wrth gynnal sesiynau ysgol goedwig sy’n cynnig cyfleoedd i gynllunio yn gyraeddadwy ac yn annog Mali i lwyddo, bydd hyn o fudd i’w hunanhyder a hunanwerth, wrth ddatblygu ei lles emosiynol. O ganlyniad i hyn, gweler cynnydd yn agweddau datblygiadol eraill megis datblygiad cymdeithasol a datblygiad gwybyddol.

Er hyn, rhaid hefyd ystyried y safbwynt gwrthgyferbyniol sy’n pwysleisio’r pwysigrwydd o herio disgyblion a chaniatáu iddynt fethu er mwyn datblygu gwytnwch. Noda Newman (2015) bod caniatáu i blentyn lwyddo pob tro yn gwneud mwy o niwed na lles i’w ddatblygiad, gan fod hyn yn ennyn yr ofn o fethiant ynddynt. Mae angen agweddau o ddelio â methiant arnynt er mwyn gallu parhau gyda bywyd pob dydd.

Wrth ystyried y safbwyntiau hyn, yn sicr, mae caniatáu disgyblion i lwyddo yn hybu lles emosiynol ac yn cynyddu eu hunanhyder a hunanwerth. Er hyn, mae hefyd yn bwysig sicrhau bod elfennau o her yn gwthio’r disgyblion i ddatrys problemau yn ffyrdd ei hun, sydd hefyd yn ffordd dda o hybu lles emosiynol. Gellir hyd yn oed dadlau bod y wefr a gânt o ddod o hyd i ddatrysiad ei hun yn cael mwy o effaith hir dymor. Felly, efallai bod angen cymysgedd o’r ddau wrth gynllunio’r gweithgareddau ysgol goedwig i Mali.

Nodwedd arall o ddatblygiad emosiynol gallwn ystyried ydy’r gefnogaeth derbynnir plentyn wrth roddwr gofal yn ystod magwraeth. Yn achos Mali, nid oedd oedolyn sefydlog yn ei bywyd tan yn ddiweddar, ac yn sicr, caiff hyn effaith negyddol ar ei ddatblygiad, yn enwedig yr agweddau emosiynol a chymdeithasol. Cefnogir hyn gan ‘Theori Ymlyniad’ John Bowlby (1969), gan bwysleisio bod angen i fabanod a phlant ifanc ffurfio ymlyniad sefydlog â rhoddwr gofal sylfaenol er mwyn datblygu’n emosiynol, cymdeithasol ac ymddygiadol. Creda bod yna “cyfnod tyngedfennol ar gyfer datblygu ymlyniad” rhwng 6-30 mis er mwyn cyrraedd y camau datblygiad perthnasol. Wrth gyfeirio yn ôl at y syniad yma o hunanwerth a hunanhyder plentyn, cefnoga Bowlby bod plant sydd wedi ffurfio ymlyniad cadarn gyda gofalwr sylfaenol yn fwy tebygol o ddatblygu hunanwerth cryfach wrth iddynt aeddfedi, yn ogystal â hyder i weithio’n annibynnol. Mae hyn yn egluro llawer wrth ystyried Mali a sut y mae hi’n neilltuedig i gymryd rhan mewn gweithgareddau annibynnol ac yn anfodlon wneud hyn heb gymorth. Mae ffurfio ymlyniad hefyd yn gweithredu fel ‘prototeip’ ar gyfer ffurfio pob perthynas gymdeithasol yn y dyfodol, ac felly, mae’r tarfiad ar y cam hanfodol yma ym mywyd Mali yn cael effaith ar ei datblygiad cymdeithasol yn ogystal ag emosiynol.  

Dadleua Rutter (1981) bod gwaith ymchwil Bowlby yn annibynadwy a ni ddylid cyffredinoli plant â phroblemau ymlyniad, gan ei fod yn amgylchiadol. Mae gwaith ymchwil Bowlby (1969) wedi’i selio ar blentyn yn “colli mam”, tra ffocysir Rutter ar y syniad o “ddiffyg mam”. Creda bod y ddwy sefyllfa yma yn wahanol iawn wrth ystyried datblygiad y plentyn. Er nad yw Mali wedi colli’i rhieni, mae yna ddiffyg presenoldeb ac yn sicr, mae hyn yn cael effaith sylweddol ar ei datblygiad emosiynol. Felly, mae’n debyg bod gwaith Bowlby yn berthnasol i’r ddwy sefyllfa.  

Er mai prif ffocws yr ysgol goedwig ydy datblygu lles emosiynol Mali, cynnigyr yr ymyrraeth cyfleoedd i ddatblygu agweddau eraill hefyd. Mae’n amlwg y bydd datblygiad corfforol yn cymryd lle wrth i Mali cymryd rhan mewn gweithgareddau ymarferol sydd yn elfen hollbwysig o ysgolion goedwig. Yn ogystal, ceir cyfleoedd i ddatblygu’r agwedd gymdeithasol, gan fod rhaid cydweithio a thrafod er mwyn datrys problemau a ddod o hyd i ffyrdd amrywiol o wneud hyn. Cyfeirir at hyn fel ‘dull cyfannol’ wrth ystyried sut gall yr ymyrraeth datblygu mwy nag un agwedd, a ffocysir ar ddatblygiad y plentyn yn llawn. Cyfeiria Donaldson (2015, t.82) at y defnydd o’r dull cyfannol yn y ddogfen ‘Dyfodol Llwyddiannus’ yn aml iawn. Pwysleisia'r pwysigrwydd o ystyried y plentyn llawn wrth drafod datblygiad a sut gall hyn datblygu sawl agwedd ar y tro. O ran datblygiad cyfannol, mae’n bwysig bod disgyblion yn chwarae rôl ganolog gan fod profiadau amrywiol yn rhan hollbwysig o’r dull (Graumann & Ivanov, 2017, t.90). Yn sicr, mae cynnal gweithgareddau ysgol goedwig yn cynnig y profiadau yma, ac felly yn cynnig cyfleoedd i ddatblygu Mali’n gyfan.

Nid oes pwrpas i’r ymyrraeth oni bai bod cyfleoedd i fesur y cynnydd mae Mali’n ei wneud yn ddatblygiadol. Gan edrych ar y Cynllun Hanner tymor ar dudalen 12, gweler cyfleoedd i fonitro cynnydd Mali trwy lenwi ffurflen monitro yn gyson. Mae’r ffurflen yn seiliedig ar y proffil ‘Boxall’, ond wrth ymchwilio i’r dull yma, nid oedd yn rhoi’r darlun llawn o’r disgybl gan mai ticio blychau yn unig ydyw. Felly, addaswyd y ffurflen, fel y gwelir yn Atodiad 3, gan ychwanegu agwedd o raddfa Leuven iddo ac ychwanegu blwch ‘nodiadau ychwanegol’ i gyfeirio at bryderon neu gamau datblygiadol sylweddol. (Cohen, Manion &Morrison 2011)
Bydd hefyd cyfleoedd i Mali defnyddio’r ap ‘Chatt’ yn ddyddiol er mwyn cyfleu ei theimladau hi; a gaiff hyn ei fonitro hefyd er mwyn trafod unrhyw faterion sy’n codi pryder.

Rhaid hefyd ystyried y dilyniannau mewn dysgu wrth ystyried sut y bydd Mali’n gwneud cynnydd a sut y gellir tracio hyn. Awgryma Donaldson (2015) dylid ystyried dilyniant mewn dysgu fel “ddisgrifio mewn perthynas â̂ chontinwwm dysgu ym mhob Maes Dysgu a Phrofiad”. Golygir hyn, bod angen i agweddau o’r cwricwlwm adeiladu ar ddysgu blaenorol er mwyn sicrhau cynnydd disgyblion. Cefnogir hyn gan Bloom (1971) y syniad o mestroli un peth cyn symud ymlaen i’r cam nesaf gan gyflwyno’r dull “dysgu meistrolaeth”, ac o ganlyniad i’r nroses yma, mae dilyniant yn digwydd. Yn y Cwricwlwm i Gymru (2022) mae’r dilyniant yma’n digwydd o ganlyniad i’r camau cynnydd, sydd yn addasadwy ar gyfer pob disgybl ac yn cynnig cyfleoedd iddynt wneud cynnydd ar raddfa unigol. Yn sicr, mae hyn yn bwysig i Mali gan fod heriau wedi codi yn ei datblygiad, a gellir dewis a dethol y cam cynnydd sydd fwyaf addas iddi hi. Mae’r cwricwlwm yn cynnig cyfleoedd i adolygu gwybodaeth a dealltwriaeth flaenorol cyn symud ymlaen i’r camau nesaf, yn debyg i gwricwlwm troellog Bruner (1960).

Wrth drafod y Cwricwlwm i Gymru (2020), mae’r pedwar diben hefyd yn rhan ganolog wrth gynllunio, ac yn sicr, mae’r ymyrraeth ysgol goedwig yn datblygu pob un ohonynt. Yn bennaf, mae’n cynnig cyfleoedd i ddatblygu Unigolion iach, hyderus sydd “yn wynebu heriau ac yn eu trechu.” Fel y trafodwyd yn gynt yn yr aseiniad, gweler bod Mali’n dueddol o gamu yn ôl oddi wrth heriau o ganlyniad i hunanhyder isel. Wrth adeiladu ar y sgiliau datrys problemau a hunan gred, bydd hyn yn rhoi cyfleoedd iddi drechu heriau ac o ganlyniad, datblygu i fod yn unigolyn iach, hyderus. Mae hyn hefyd yn cysylltu â’r diben “dysgwyr uchelgeisiol, galluog” wrth i Mali herio’i hun. Cysylltir yr ymyrraeth gyda’r diben “dinasyddion egwyddorol gwybodus” hefyd, wrth i ddisgyblion dysgu i barchu’r ardal allanol a thrafod cynaliadwyedd. Yn olaf, wrth iddynt ddefnyddio sgiliau cynllunio a chreu, mae cyfleoedd i gysylltu â’r diben “cyfranwyr mentrus, creadigol”. Ac felly, gall hyn atgyfnerthu bod yr ymyrraeth yn ffordd o sicrhau datblygiad cyfannol Mali.

Yn unol â thrafod y camau datblygiadol, rhaid gwerthuso’r ymyrraeth ac ystyried sut y bydd hyn yn addas i Mali. Er mwyn profi addasrwydd yr ymyrraeth i Mali, cynhaliwyd sesiynau peilota ysgol goedwig gyda’r cwmni ‘Cywion Bach’. Yma cymerodd Mali ran mewn gweithgareddau amrywiol yn debyg i’r gweithgareddau a thrafodir yn yr Amlinelliad o’r Ymyrraeth ar dudalen 11.

Awgryma Lund (2018) bod treulio amser tu allan am ychydig pob dydd yn annog plant i fod yn “ddyfeisgar, archwiliadol a dysgu am y byd o’u hamgylch gan ddefnyddio’u galluoedd eu hun.” Gan ystyried y ffordd y mae Mali’n ddibynnol ar eraill ac yn dioddef o hunan-werth isel, mae hyn yn sicr yn berthnasol i’w ddatblygiad emosiynol hi; wrth gynnig cyfleoedd iddi lwyddo yn annibynnol. Cefnoga ddamcaniaeth Reggio Emilia (2015) hyn hefyd wrth ystyried yr amgylchedd fel “y trydydd athro” sy’n cefnogi datblygiad y plentyn. Yn ôl y ddamcaniaeth, mae plant yn ffynnu mewn amgylchedd sydd o ddiddordeb ac yn cyd-fynd gyda’u camau datblygiadol. Noda Mali yn ei phroffil un tudalen, ar dudalen 10 bod cymryd seibiant tu allan yn ffordd o ddelio a’i hemosiynau ac felly, yr unig ateb rhesymol ydy cynnal ymyrraeth sy’n seiliedig ar hyn, megis ysgol goedwig.

Yn ogystal, gweler manteision emosiynol o fod ymysg natur gan ei fod yn gallu lleihau straen a chynyddu’r ymdeimlad o hapusrwydd. Mae’r syniadaeth yma’n deillio o’r ymarfer Japaneaidd o “therapi topiary”. Disgrifia Jenny Lor (2019) mai prif fwriad therapi topiary oedd i bobl drefol ymlacio o brysurdeb bywyd. Roedd y gwaith ymchwil wedi ddatgan bod presenoldeb natur yn lleihau cyfradd y galon a rhoi hwb i’r system imiwnedd a lles cyffredinol. Cefnoga Estyn (2019) hyn gan gyfeirio at arfer dda Ysgol Gynradd Crwys sy’n nodi bod “dysgu yn yr awyr agored wedi cael effaith gadarnhaol ar les disgyblion a’u hagweddau at ddysgu.” Yn sicr, cefnogir hyn y defnydd o’r ymyrraeth ysgol goedwig a’r effaith cadarnhaol caiff hyn ar ddatblygiad Mali.

Gellir hefyd cysylltu’r ymyrraeth gyda Deddf Llesiant Cenedlaethau’r Dyfodol Cymru (2015) sydd yn anelu at “greu Cymru yr ydym i gyd eisiau byw ynddi, nawr ac yn y dyfodol.” Mae un o’r nodau’n pennu dylwn anelu at Gymru sy’n “fwy cyfartal” ac mae hyn yn sicr yn nod gellir ei gyflawni o fewn yr ymyrraeth ysgol goedwig. Rheolau blaenorol yr ardal ysgol goedwig ydy parchu eich gilydd a sicrhau bod yr ardal yn hafan ddiogel i bawb. Gan fod yr ymyrraeth yn un newydd, mae’n cynnig cyfle i bawb ddechrau ar lechen lân ac mae pawb yn cychwyn o’r un man.

Er hyn, rhaid ystyried yr heriau gall ymddangos wrth gynnal yr ymyrraeth. Y brif her ydy cyllido’r ymyrraeth a’r adnoddau. Gan fod angen talu am y sesiynau gyda ‘Cywion Bach’ ac yna creu ardal debyg yn yr ysgol, yn amlwg bydd cyllid yn broblem. Er mwyn osgoi hyn, bydd y sesiynau oddi ar y safle yn cael ei gyllido o gronfa cyllid yr ysgol, ac yna bydd cyfle i ymgeisio am grant “Outdoor Learning Wales Project Fund” er mwyn cefnogi’r ymyrraeth, fel y nodwyd yn yr amlinelliad ar dudalen 11. Er bod cyllid yn un o’r heriau mwyaf, mae’r ymyrraeth werth yr arian, yn sicr, gan ei fod yn ddull hyblyg a gellir ei ddefnyddio fel ymyrraeth ysgol gyfan.

Ar ddiwedd y cynllun hanner tymor ar dudalen 12, gweler gweithgaredd sy’n gwahodd rhanddeiliaid i mewn i’r ysgol fel gall disgyblion yr ysgol goedwig rhannu'r hyn y maent wedi llwyddo i gwblhau. Bydd cyfle yma i Mali gwahodd y bobl sy’n bwysig iddi er mwyn dangos ei chynnydd a llwyddiant yn ei datblygiad emosiynol. Gan fod mamgu Mali yn gofalu amdani, ac yn rhan allweddol o’i fagwraeth, mae’r cyfle i’w wahodd i mewn i arddangos llwyddiannau Mali o’r pwys mwyaf. Dangosa ymchwil dwys Sapungan & Sapungan (2014) bod teuluoedd disgyblion sy’n cael eu hystyried fel rhanddeiliaid yr ysgol, yn chwarae rolau aruthrol yn natblygiad y plentyn. Cysyllta hyn â syniadaeth Bronfenbrenner o’r System Ecolegol (1979) sy’n pwysleisio bod datblygiad person yn cael ei effeithio gan nifer o ffactorau amrywiol yn ei amgylchedd cyfagos. Amlyga’r system yma bod cydweithrediad rhwng yr agweddau yn hanfodol wrth gefnogi datblygiad y plentyn; ac felly, mae’r perthynas rhwng y teulu a’r ysgol yr un mor bwysig.

Rhaid hefyd adnabod yr heriau sydd yng nghlwm â gwahodd teulu i mewn i’r ysgol, ac ystyried amgylcheddau teuluol wrth ofyn iddynt gefnogi’r plentyn. Yr anoddach yw amgylchiadau’r teulu, y lleiaf tebygol y byddant yn barod i chwarae rôl blaen yn natblygiad y plentyn. (Desforges & Abouchaar, 2003, t.16). Yn achos Mali, mae’r sefyllfa ychydig yn lletchwith, ac felly gall dod i mewn i’r ysgol fod yn brofiad bygythiol i’w mamgu. Er mwyn goresgyn hyn, rhaid sicrhau bod perthynas cryf wedi’i adeiladu rhwng yr ysgol â’r cartref a bod sgyrsiau cyson yn digwydd rhwng y ddau. Sicrheir hyn gan, danfon llythyr i fam-gu Mali i ofyn am ei chaniatâd i gychwyn ar yr ymyrraeth (gweler Atodiad 1). Rhaid sicrhau bod hyn yn amlinellu’r ymyrraeth mewn iaith ddealladwy er mwyn sicrhau dealltwriaeth ac yna, dod i gytundeb ar y camau gweithredu. Rhaid hefyd sicrhau bod pob oedolyn sydd ynghlwm â’r ymyrraeth wedi derbyn tystysgrif DBS er mwyn sicrhau diogelwch y plentyn.

Wrth ystyried cefndir Mali, mae’n bwysig cadw llygaid manwl ar unrhyw faterion amddiffyn plant yn hanfodol (Cynulliad Cenedlaethol i Gymru, 2006). O ganlyniad i hyn, bydd yna gydweithrediad cyson rhwng yr ysgol â’r tîm o amgylch y teulu. Bydd aelod o wasanaethau cyhoeddus yr awdurdod lleol yn cael gwahoddiad i ddod i weld a thrafod â Mali yn yr ysgol ac yn ei chartref wrth ei hasesu. Mae’n bwysig bod hyn yn digwydd yn aml er mwyn osgoi unrhyw faterion gall codi. Bydd hefyd deialog proffesiynol cyson rhwng yr ysgol a’r gwasanaethau cyhoeddus er mwyn sicrhau bod yna cyfathrebiad clir a chydweithrediad rhwng y ddau.

Yn amlach na ddim, mae athro allanol neu gynorthwyydd yn arwain ymyraethau yn hytrach nag athro’r dosbarth. Y prif reswm tu ôl i hyn ydy prinder amser a llwyth gwaith dwys athrawon, heb ystyried y llwyth ychwanegol o gynnal ac arwain ymyrraeth (NASUWT, 2018, t.6). Er hyn, dadleua rhai dylai’r athro ddosbarth arwain yr ymyrraeth pob tro gan fod hyn yn cynnig cyfleoedd dwys i fesur cynnydd a magu perthynas well rhwng y disgybl â’r athro. Cefnoga Kajamaa et al (2019) hyn wrth nodi bod cynnal ymyraethau dan arweiniad yr athro yn cynnig cyfleoedd i’r plentyn, a’r athro yn ogystal, ddatblygu sgiliau.

Yn ystod y gweithgareddau peilota gyda chwmni Cywion Bach (2017) bydd yr athro yn cymryd rôl fwy eilradd wrth asesu addasrwydd yr ymyrraeth a chasglu syniadau wrth wneud yr hyfforddiant perthnasol. Yna, yn ystod y cynllun hanner tymor ar dudalen 12, gweler bod yr athro yn cymryd rôl fwy arweiniol, wrth gynllunio a chynnal y sesiynau. Yn sicr, mae’n bwysig bod yr athro yn arwain yr ymyrraeth fel y gellir ei addasu yn ôl anghenion y disgyblion yn y dosbarth. Yn ogystal, cynnigyr ymyraethau ymarferol, yn yr ardal allanol, cyfleoedd i gynllunio gweithgareddau dosbarth cyfan a’i ymgorffori i mewn i wersi arferol a chynlluniwyd.
     
I grynhoi, wrth gynnal yr ymyrraeth ysgol goedwig, bydd cyfleoedd i gefnogi datblygiad Mali mewn dull cyfannol gan ystyried ei lles emosiynol yn bennaf, yn ogystal â’i datblygiad cymdeithasol, corfforol a gwybyddol. Gan ddefnyddio dull llais y plentyn i ddylunio’r ymyrraeth yn ôl diddordebau Mali, mae hyn, yn sicr yn cynyddu ei heffeithiolrwydd ac addasrwydd, ac yn ei thro, yn cefnogi’i datblygiad. Yn ogystal, fel y trafodwyd yng nghynt, mae cynnal ymyraethau gyda ddisgyblion yn rhoi cyfleoedd i ddisgyblion, ac athrawon, ddatblygu amrywiaeth o sgiliau. Yn bennaf, cynigodd y profiad yma datblygiad yn sgiliau ymchwilio a chryfhau dealltwriaeth.

Noda Llywodraeth Cymru (2018) bod angen i ddarpar athro “Datblygu technegau newydd” er mwyn cefnogi’u datblygiad proffesiynol. Wrth gyflwyno a gweithredu’r ymyrraeth ysgol goedwig, mae hyn yn sicr yn rhoi cyfleoedd i ddatblygu’r safon SAC yma. Er mwyn llwyddo i gyflawni hyn, rhaid ymchwilio i ddatblygiad plant a defnyddio’r wybodaeth yma i “lunio a datblygu arferion” sef y camau gweithredu ar gyfer yr aseiniad yma.  

Wrth symud ymlaen, bydd derbyn mwy o gyfleoedd i ddatblygu’r safon SAC “Gweithio gyda chyd-weithwyr yn yr ysgol” yn fuddiol iawn. Yn sicr, roedd cyfleoedd i ymchwilio ffyrdd amrywiol o wneud hyn wrth ystyried yr agwedd o gydweithio amlasiantaethol, er hyn, bydd cael profiad dyneiddiol yn sicr yn cynorthwyo datblygiad proffesiynol ymhellach.

Rhan 2Mali (Llais y plentyn)
Llais yr athro
Proffil Un Tudalen Mali
Datblygiad emosiynol
- Nid yw Mali yn barod i ddatrys problemau yn annibynnol ac mae hi’n dibynnol ar yr oedolion o’i hamgylch.
- Yn yr ystafell dosbarth mae Mali yn cael trafferth i reoli’i theimladau.
- Ar adegau, mae Mali’n trafod ei phryderon ag athro’r dosbarth.  
- Mae Mali’n ofn o wneud pethau newydd. 

Beth mae pobl yn ei edmygu amdana i?
Mae fy nheulu’n dweud fy mod i’n...
- ddewr
- gofalgar
- tawel
Mae fy ffrindiau’n dweud fy mod i’n...
- ffrind da
- ddoniol
- gwrando ar eraill
Mae fy athrawon yn dweud fy mod i’n...
- dod â llawenydd i’r dosbarth
- helpwr da
- cwrtais
- meddylgar






Mali, 7 oed

Datblygiad cymdeithasol 
- Gall Mali cadw trafodaeth rhwng hi a’i ffrindiau.
- Yn anaml bydd Mali’n dechrau’r trafodaeth.
- Wrth gydweithio, mae Mali yn amharod i rannu’i farn hi. 


Beth sy’n bwysig i fy nghefnogi i?
- Cael cyfleoedd i gymryd seibiant o’r ystafell ddosbarth os ydw i’n teimlo’n drist neu’n teimlo wedi llethu. 
- Cael ardal diogel i ddianc.
- Cael dewis o weithgareddau i’w wneud er mwyn cadw fy niddordeb.
- Cael fy annog i fod yn anibynnol yn yr ystafell ddosbarth a thu allan.
- Cynnal gweithgareddau ymarferol i ddatblygu lles. 
- Sesiynau i drafod fy nheimladau. 
- Datblygu fy hyder.
- Cyfle i drafod gydag aelod o’r gwasanaethau cyhoeddus yn aml.
- Oedolyn yn eistedd gyda mi pan bod angen cymorth i gyflawni tasg penodol.
Camau nesaf:
- Treialu sesiynau ysgol goedwig i ddatblygu lles a hyder.
- Cynllunio a chreu ardal allanol i gynnal sesiynau ysgol goedwig yn yr ysgol. 






Beth sy’n bwysig i mi?
- Fy ffrindiau - rydw i’n hoff iawn o chwarae gyda nhw. 
- Chwarae tu allan amser chwarae - rydw i’n teimlo’n hapus pan rydw i’n ddefnyddio’r ffrâm ddringo. 
- Gweithgareddau yn yr ardal allanol. 
- Mynd i’r parc gyda Mamgu.
- Tomi y ci – rydw i’n hoff o roi bwyd iddo a mynd ag e am dro ar ôl ysgol.
- Mamgu yn dod i gasglu mi o’r ysgol pob dydd.
- Oedolyn i eistedd gyda mi wrth wneud gwaith yn yr ystafell ddosbarth.
- Cael ardal diogel i ddianc os ydw i’n teimlo’n drist.
- Cael cyfle i siarad gyda rywun pan rydw i’n teimlo’n drist.
- Cael awyr iach – rydw i’n hoff o fod tu allan.
- Chwarae ar yr iPad.





Datblygiad corfforol 
- Gall Mali dringo, rhedeg, hopian a sgipio.
- Gydag ychydig o berswadio, mae Mali’n cymryd rhan yn gweithgareddau corfforol, ac yn rhagori yn y faes. 






Datblygiad gwybyddol 
- Mae Mali’n amharod i dreialu gwaith newydd.
- Nid yw Mali’n hoff o herio’i hun wrth wneud gweithgareddau.  




Pryd?
Bydd y sesiynau’n digwydd yn wythnosol ar ddydd Llun. Ar ôl i ddisgyblion dychwelyd o ginio, bydden nhw’n gwisgo cot ac esgidiau glaw ac fydd athro yn eu tywys i’r ardal allanol. 
Beth yw’r manteision o gynnal gweithgareddau Ysgol Goedwig?
Mae gweithgareddau ysgol goedwig yn cynyddu hyder ac annibyniaeth disgyblion wrth iddynt datrys problemau i weithgaredd; naill ai’n anibynnol neu fel grŵp. Mae hefyd yn cynnig cyfleoedd i ffurfio delwedd o hunan-werth ac hunan-hyder cadarnhaol. 

Beth yw ymyrraeth Ysgol Goedwig?
Mae ysgol goediwg yn broses ddysgu ysbrydoledig sy’n dilyn y ffocws plentyn-ganolog. Ceir cyfleoedd i ddatblygiad holistig cymryd lle wrth gynnal sesiynau wythnosol. Mae’r rhan fwyaf o weithgareddau yn ymarferol ac mae cydweithio yn rhan hollbwysig er mwyn llwyddo. (Forest Schools Association, 2020)
Amlinelliad o’r ymyrraeth
Ysgol Goedwig




Cadw’n ddiogel  
Maer ystyried yr agwedd iechyd a diogelwch yn hynod o bwysig wrth gynal ysgol goedwig. Rhaid llenwi ffurflen iechyd a ddiolgelwch o flaen llaw pob sesiwn er mwyn asesu’r risg iechyd a ddiogelwch. (Gweler Atodiad 2)




Cyflwyno pob sesiwn
Mae’r cyflwyniad yn rhan hanfodol o bob sesiwn. Dyma lle fydd y disgyblion yn cael cyfleoedd i ddod at ei gilydd a siarad am yr wythnos ac adeiladu brwdfrydedd i’r sesiwn. 





[image: Forest School — Stocks Wood Outdoor Centre]
Tracio cynnydd
Bydd modd tracio cynnydd y disgyblion trwy llenwi proffil ‘Boxall’ ar ddechrau’r ymyrraeth, wythnos 4 ac ar y ddiwedd. Bydd hefyd modd asesu’r disgyblion wrth gymharu ag amcan y wers. 
Bydd athrawon yn tracio cynnydd emosiynol y plentyn. 
Bydd hefyd cyfle i ddisgyblion defnyddio’r ap ‘CHATT’ yn ddyddiol i dracio lles emosiynol.



Gweithgareddau
- Llunio a ddeall rheolau’r ysgol goedwig.
- Helfa sborionwyr.
- Addurno coron.
- Coginio yn y gegin fwd.
- Creu addurniadau allan o ddeunydd naturiol.
- Gwneud darlun gan ddefnyddio deunydd naturiol.
- Rhostio malws melys wrth y tân.



https://www.stockswoodoutdoorcentre.co.uk/forest-school-1


Ble bydd y sesiynau’n cael ei gynnal?
Bydd sesiynau wythnosol yn cael ei gynnal gyda’r cwmni ‘Cywion Bach’ yn gyntaf er mwyn profi effeithiolrwydd yr ymyrraeth. Gelwir rhain yn ‘sesiynau peilota.’
Os ydy hyn yn lwyddiannus, bydd cyfle i greu ardal ysgol goedwig yng nghoedwig yr ysgol gyda’’r athro dosbarth.
Cyllid
Bydd y sesiynau peilota yn cael ei ariannu gan gronfa cyllid yr ysgol. 
Bydd yr ysgol yna’n ymgeisio am y grant ‘Outdoor Learning Wales Project Fund’ er mwyn ein cefnogi i greu ardal ysgol goedwig yn yr ysgol. Bydd hefyd modd ail-gylchu ac ail-ddefnyddio gwrthrychau i’w gosod yn yr ardal. 


Cloi pob sesiwn  
Dyma cyfle i bawb dod yn ôl at ei gilydd i rannu a ddathlu yr hyn y maent wedi cwblhau yn y sesiwn. 




	Hanner Tymor y Gwanwyn
4/1/2021 – 12/3/2021
Ysgol goedwig

	Blwyddyn: 2
Nifer y staff: 2
Nifer y disgyblion: 20
	Prif Amcanion: - Creu ardal ysgol goedwig yn ôl llais y plentyn
- Magu hyder wrth weithio’n annibynnol.
- Cydweithio i ddatrys problemau 
- Amser cylch yn aml er mwyn siarad am deimladau a chynnydd.


Cynllun Hanner Tymor
	Dyddiad
	Amcan y sesiwn
	Gweithgareddau
	Sgiliau
(Cwricwlwm i Gymru 2022)
 Llywodraeth Cymru (2020)
	Asesu cynnydd

	Wythnos 1
	- Cyflwyniad i’r sesiynau ysgol goedwig.
- Egluro’r amcanion ar gyfer yr hanner tymor.
- Defnyddio llais y plentyn i gynllunio’r ardal. 
	- Cyflwyno’r ardal ysgol goedwig.
- Sesiwn cylch ‘llais y plentyn’ i gasglu syniadau am yr ardal; Beth i gynnwys? Pa weithgareddau i’w cynnal? Pa mor aml hoffen nhw ei ddefnyddio? Pwy fydd yn cael mynediad iddo? Pa adnoddau bydd angen?
- Trafod hyn ar lafar ac yna ei nodi ar ddarn o bapur A3 er mwyn gallu ei arddangos. 
- Trafod targedau yn annibynnol er mwyn gallu addasu’r gweithgareddau yn addas.
	 “Mae’r ffordd rydym yn gwneud penderfyniadau yn effeithio ar ansawdd ein bywydau ni a bywydau eraill.”
“Cam cynnydd 1
Mae gen i ddealltwriaeth y gall pethau fod yn ddiogel neu’n beryglus.”

	- Creu proffil ‘Boxall’ i Mali 
- Nodi targedau personol y disgyblion a’i arddangos fel bod ffocws clir gan bawb.  

	Wythnos 2
	- Ffurfio a deall rheolau’r ysgol goedwig.
- Helfa sborionwyr i drafod y synhwyrau.
	- Cynnal sesiwn i groesawu pawb yn ôl a’i hatgoffa o amcanion yr ysgol goedwig.
- Trafodaeth grŵp i ffurfio a deall y rheolau a moesau’r ysgol goedwig.
- Rhannu mewn i grwpiau ar gyfer yr helfa sborionwyr.
- Trafod y pum synnwyr.
- Dod o hyd i bethau yn yr ysgol goedwig gellir arogli, cyffwrdd, gweld, clywed, blasu?
- Rhannu hyn gyda’r grŵp.
	“Mae’r ffordd rydym yn gwneud penderfyniadau yn effeithio ar ansawdd ein bywydau ni a bywydau eraill.”
“Cam cynnydd 1
Rwy’n gallu cymryd rhan mewn penderfyniadau grŵp.”

	- Asesu eu parodrwydd i gymryd rhan yn y gweithgareddau
- Asesu cyfathrebu rhwng y grwpiau
- Asesu hyder wrth rannu.

	Wythnos 3
	- Darllen y gerdd ‘Parti’ gan Aled Richards.
- Creu het parti allan o ddeunydd naturiol.
- Coginio cacen fwd yn y gegin fwd.
	- Sesiwn trafod - atgofion hapus o barti neu ddathliad.
- Yn anibynnol – casglu deunydd er mwyn creu het parti.
- Fel grŵp - casglu deunydd i greu cacen fwd i’r parti.
- Dathlu gyda’n gilydd.
	“Mae’r ffordd rydym yn prosesu ein profiadau ac yn ymateb iddyn nhw yn effeithio ar ein hiechyd meddwl a’n lles emosiynol.”
“Cam Cynnydd 1 
Rwy’n dechrau dod yn ymwybodol fod meddyliau a theimladau yn newid, ac rwy’n dechrau sylwi pan mae newid yn digwydd”

	- Asesu os gallant rannu atgofion hapus o ddathliadau.
- Asesu parodrwydd a chymhelliant i weithio’n annibynnol.

	Wythnos 4
	- Creu addurn Diwrnod Santes Dwynwen allan o bren.
- Trafod pwy sy’n bwysig i ni a pham.
	- Trafod beth yw diwrnod Santes Dwynwen.
- Rhannu pwy ydyn ni’n ei garu a pwy sy’n ein caru ac yn gofalu amdanom ni.
- Pwysigrwydd dangos cariad a pharch tuag at ein gilydd a’n hun.
- Torri darn o bren yn siâp calon er mwyn creu addurn.
- Defnyddio adnoddau gwahanol i’w haddurno. (Yn annibynnol)
- Rhannu gyda’r grŵp beth mae’r disgyblion wedi creu a phwy maen nhw’n rhoi hyn i. 
	“Mae cydberthnasau iach yn hanfodol ar gyfer ein lles.”
“Cam Cynnydd 1 
Rwy’n gallu adnabod pwy sy’n gofalu amdanaf fi a phwy yw fy nheulu a’m ffrindiau.”

	- Asesu sut mae’r disgyblion yn siarad am y bobl o’i gwmpas a sut y maen nhw’n meddwl am ei hun.
- Asesu hyder wrth rannu gyda gweddill y grŵp.
- Ail-ddychwelyd i’r proffil ‘Boxall’ a chreu un newydd.

	Wythnos 5
	- Rhannu agweddau cadarnhaol am eraill yn y grŵp
- Creu portread o ffrind.
- Rhannu hyn gyda’r grŵp.
	- Sesiwn trafod – beth ydw i’n edmygu am fy ffrind, beth mae fy ffrind yn edmygu amdana i?
- Trafod datganiadau positif am ein ffrindiau.
- Casglu deunydd naturiol er mwyn creu portread o ffrind (annibynnol)
- Gludo’r deunydd er mwyn creu darlun.
- Nodi geirfa bositif am eu ffrind.
- Rhannu gyda’r grŵp.
	“Mae’r ffordd rydym yn prosesu ein profiadau ac yn ymateb iddyn nhw yn effeithio ar ein hiechyd meddwl a’n lles emosiynol.”
“Cam cynnydd 1
Rwy’n ymwybodol o adegau pan mae eraill yn garedig wrthyf a phan rwyf i’n garedig wrth eraill.”

	- Asesu parodrwydd i dderbyn canmoliaeth wrth ffrind.
- Asesu parodrwydd i rannu beth maen nhw’n edmygu am ffrind.

	Wythnos 6
	- Casglu deunydd naturiol yn yr ardal allanol er mwyn creu hunanbortread.

	Gweithgareddau annibynnol
- Ail-afael â’r hyn a wnaethant yn y sesiwn blaenorol - geirfa bositif am ffrind.
- Troi'r cwestiwn arnyn nhw.
- Amser i feddwl am beth sy’n dda amdanyn nhw ei hun, neu beth mae eraill yn edmygu amdanyn nhw.
- Rhannu hyn gyda gweddill y grŵp os ydynt am.
- Casglu deunydd naturiol i wneud hunanbortread - rhyddid i ddewis unrhyw ddeunydd neu ddyluniad.
- Ysgrifennu geirfa bositif am eu hun.
- Nodi bydd cyfleoedd i rannu hyn gyda phobl bwysig yr wythnos nesaf.
	“Mae cydberthnasau iach yn hanfodol ar gyfer ein lles.”
“Cam Cynnydd 1 
Rwy’n dechrau sylweddoli bod gen i’r hawl i gael fy nhrin mewn ffordd deg a pharchus.”

	- Asesu hyder i rannu gyda’r grŵp.
- Ydyn nhw’n gallu meddwl am o leiaf 5 peth cadarnhaol am eu hun?

	Wythnos 7
	Sesiwn rhannu gyda rhanddeiliaid.
Athrawon eraill, rhieni/gofalwyr, llywodraethwyr.

- Adfyfyrio, rhostio malws melys ac yfed siocled poeth
	- Sesiwn cychwynnol i drafod beth fydd yn digwydd a phwy yw pwy.
- Cyfle i rannu’r hunanbortread gyda gweddill y grŵp.
- Trafod beth maen nhw wedi nodi ar y darlun a pham.
- Pawb arall i nodi rhywbeth maen nhw’n hoffi am y darlun.
- Pawb yn cymeradwyo.
- Beth rydym wedi dysgu? – cyfeirio yn ôl at y targedau
 
	“Mae’r ffordd rydym yn prosesu ein profiadau ac yn ymateb iddyn nhw yn effeithio ar ein hiechyd meddwl a’n lles emosiynol.”
“Cam cynnydd 2
Rwy’n gallu myfyrio ar fy mhrofiadau”
	- Hyder i rannu’r hunanbortread a’i thrafod.
- Asesu'r ffordd y maen nhw’n siarad am eu hun ac yn derbyn cymeradwyaeth.
- Ail-ddychwelyd i’w targedau personol. 
- Llenwi proffil ‘Boxall’.

Atodiadau 
Atodiad 1 - Llythyr at rieni/gwarchodwyr
Annwyl Rhiant/Gwarchodwr, 

Rydym yn ysgrifennu atoch i ofyn yn garedig am eich caniatâd wrth gynnal ymyrraeth ysgol goedwig gyda’ch plentyn. Prif fwriad yr ymyrraeth ydy cynorthwyo ei datblygiad emosiynol a hybu hunanhyder ac hunan-werth wrth greu awyrgylch cadarnhaol.

Bydd y sesiynau’n cael eu cynnal gyda chwmni ‘Cywion Bach’ pob prynhawn dydd Llun o’r 22/11/20 ymlaen. Yn dilyn hyn, ar ôl y Nadolig, bwriadwn gynnal y sesiynau yn yr ysgol wrth i ni gydweithio i greu ardal ysgol goedwig yma. Credwn bydd hyn yn brofiad bythgofiadwy ac yn gwneud lles datblygiadol aruthrol.

Gan ddiolch am eich cydweithrediad. Os oes unrhyw gwestiynau gennych chi, peidiwch ag oedi cysylltu.

Rwyf / Nid wyf yn rhoi caniatâd i ___________________ cymryd rhan yn y sesiynau Therapi Cerdd wythnosol.

Llofnod Rhiant / Warchodwr _________________________

Dyddiad _________________________







Atodiad 2 - Ffurflen iechyd a diogelwch
	Enw’r athro:
	Dyddiad


	Risg 
	Lefel y risg 
	Datrysiad

	
	
	

	
	
	

	
	
	












Atodiad 3 – Ffurflen monitro 

	Enw disgybl: Mali
	Blwyddyn: 2
	Ymyrraeth: Ysgol goedwig


	Datganiad
	Dim yn hyderus
	Ychydig yn hyderus
	Hyderus
	Hyderus iawn
	Dim yn berthnasol
	Nodiadau ychwanegol:
Oes yna unrhyw bryderon neu gamau sylweddol yn natblygiad y plentyn?

	Barod i gymryd rhan mewn gweithgareddau grŵp cyfan
	
	
	
	
	
	

	Cyfrannu at drafodaeth fesul pâr
	
	
	
	
	
	

	Gallu rhannu syniadau gyda’r grŵp
	
	
	
	
	
	

	Trafod profiadau personol e.e. atgofion
	
	
	
	
	
	

	Gweithio’n annibynnol
	
	
	
	
	
	

	Rhannu syniadau gyda rhanddeiliaid

